สอบถามคุณค่ะดิฉันอายุ 29 ปี มีอาการปวดท้องน้อยช่วงหลังมีเพศสัมพันธ์กับสามีค่ะ (คิดเองว่าอาจจะปวดบริเวณปีกมดลูกซ้าย) ช่วงหลังวันที่ประจำเดือนหมดพอดี มีอาการเจ็บแบบจี๊ดๆแต่ทนได้ ไม่ถึงกับปวดมาก พึ่งมีอาการมาแล้ว 1 วันค่ะไม่ทราบว่าอาการเหล่านี้บ่งบอกถึงโรคอะไรได้บ้างคะ แล้วเราต้องรักษายังไงบ้างคะ ?
สวัสดีค่ะอาการปวดท้องน้อยเป็นอาการปวดบริเวณช่องท้องด้านล่างใต้สะดือ เกิดได้จากความผิดปกติในหลายระบบของร่างกายค่ะ เช่น ระบบทางเดินปัสสาวะ อย่างกระเพาะปัสสาวะหรือไตอักเสบจากการติดเชื้อ หรือนิ่วในทางเดินปัสสาวะ ระบบสืบพันธุ์ อย่างการติดเชื้อที่มดลูก โรคเยื่อบุมดลูกเจริญผิดที่ ปวดประจำเดือน มีซีสต์ในรังไข่ ระบบทางเดินอาหาร อย่างลำไส้อักเสบ ลำไส้แปรปรวน เป็นต้น หรืออาจเกิดอาการปวดจากกล้ามเนื้อหรือผิวหนังบริเวณท้องน้อยก็เป็นได้ กรณีนี้ยังไม่สามารถบอกสาเหตุได้อย่างแน่ชัดค่ะแนะนำว่า ควรปรึกษาแพทย์ เพื่อรับการตรวจร่างกาย และอาจต้องตรวจเพิ่มเติมอื่น แล้วจึงให้การวินิจฉัยและการรักษาที่ถูกต้องเหมาะสมต่อไปค่ะ